internet vaartha 137 Views
హరారే : వన్డే ప్రపంచక్రికెట్‌లో టీమిండియా కెప్టెన్‌ ధోనీ మరో మైలురాయిని చేరుకున్నాడు. కెప్టెన్‌గా, బ్యాట్స్‌మెన్‌గా జట్టుకు ఎన్నో చిరస్మరణీయ విజయాలను అందించిన ధోనీ వికెట్‌ కీపర్‌గా మరో రికార్డును సాధించాడు. అంతర్జాతీయ వన్డే క్రికెట్‌లో ధోనీ 350 సార్లు స్టంప్‌ ఔట్‌, క్యాచ్‌లతో ఔట్‌ చేసిన నాలుగవ వికెట్‌ కీపర్‌ ఘనతను చేరుకున్నాడు. హరారే వేదికగా భారత్‌, జింబాబ్వే జట్ల మధ్య బుధ వారం జరిగిన వన్డే మ్యాచ్‌లో చిగుంబురను క్యాచ్‌ రూపంలో ఔట్‌ చేయడంతో ధోనీ ఈ ఘనతను సాధించాడు.కాగా భారత బౌలర్‌ బూమ్రా వేసిని ఇన్నింగ్స్‌ 33వ ఓవర్‌లో చిగుంబుర క్యాచ్‌ని ధోనీ అందుకున్నాడు.మొత్తంగా చూస్తే 278 మ్యాచ్‌ల్లో 261 క్యాచ్‌లు, 89 స్టంప్‌ ఔట్‌లను ధోనీ చేశాడు. దీంతో ప్రపంచ వన్డే క్రికెట్‌లో అత్యధిక మంది బ్యాట్స్‌మెన్‌లను డిస్మిసల్‌ చేసిన కీపర్లలో ధోనీ నాలుగవ స్థానంలో నిలిచాడు. కాగా వన్డేల్లో అత్యధిక డిస్మిసల్‌ చేసిన వికెట్‌ కీపర్లలో తొలి మూడు స్థానాల్లో శ్రీలంకకు చెందిన కుమార సంగక్కర 482, ఆస్ట్రేలియాకు చెందిన ఆడమ్‌ గిల్‌ క్రిస్ట్‌ 472, మార్క్‌ బౌచర్‌ 424తో ఉన్నారు. ఇక వన్డే మ్యాచ్‌ల్లో 300 వికెట్ల క్లబ్‌లో చేరిన ఏకైక భారతీయ వికెట్‌ కీపర్‌ ధోనీ కావడం విశేషం.